Απόφαση της Επιτροπής

της 27ης Φεβρουαρίου 2001

για την τροποποίηση, όσον αφορά τα προϊόντα υδρόλυσης πρωτεϊνών, της απόφασης 2001/9/ΕΚ σχετικά με τα μέτρα ελέγχου που απαιτούνται για την εφαρμογή της απόφασης 2000/766/ΕΚ του Συμβουλίου περί ορισμένων μέτρων προστασίας σχετικά με τις μεταδοτικές σπογγώδεις εγκεφαλοπάθειες και τη χρησιμοποίηση ζωικών πρωτεϊνών στη διατροφή των ζώων

[κοινοποιηθείσα υπό τον αριθμό Ε(2001) 462]

(Κείμενο που παρουσιάζει ενδιαφέρον για τον ΕΟΧ)

(2001/165/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 89/662/ΕΟΚ του Συμβουλίου, της 11ης Δεκεμβρίου 1989, σχετικά με τους κτηνιατρικούς ελέγχους που εφαρμόζονται στο ενδοκοινοτικό εμπόριο με προοπτική την υλοποίηση της εσωτερικής αγοράς(1), όπως τροποποιήθηκε τελευταία από την οδηγία 92/118/ΕΟΚ(2), και ιδίως το άρθρο 9 παράγραφος 4,

την οδηγία 90/425/ΕΟΚ του Συμβουλίου, της 26ης Ιουνίου 1990, όσον αφορά τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με σκοπό την υλοποίηση της εσωτερικής αγοράς(3), όπως τροποποιήθηκε τελευταία από την οδηγία 92/118/ΕΟΚ(4), και ιδίως το άρθρο 10 παράγραφος 4,

την οδηγία 97/78/ΕΚ του Συμβουλίου, της 18ης Δεκεμβρίου 1997, για τον καθορισμό των βασικών αρχών σχετικά με τη οργάνωση κτηνιατρικών ελέγχων των προϊόντων προελεύσεως τρίτων χωρών που εισάγονται στην Κοινότητα(5), και ιδίως το άρθρο 22,

Εκτιμώντας τα ακόλουθα:

(1) Η απόφαση 2000/766/ΕΚ του Συμβουλίου, της 4ης Δεκεμβρίου 2000 περί ορισμένων μέτρων προστασίας σχετικά με τις μεταδοτικές σπογγώδεις εγκεφαλοπάθειες και τη χρησιμοποίηση ζωικών πρωτεϊνών στη διατροφή των ζώων(6), απαγορεύει τη χρησιμοποίηση μεταποιημένων ζωικών πρωτεϊνών στη διατροφή ορισμένων ζώων εκτροφής. Η απαγόρευση αυτή δεν ισχύει για ορισμένες μεταποιημένες ζωικές πρωτεΐνες υπό τους όρους που καθορίζονται στην απόφαση 2001/9/ΕΚ.

(2) Οι πρόσφατες εξελίξεις όσον αφορά την κατάσταση της ΣΕΒ στην Κοινότητα, οδήγησαν ορισμένα κράτη μέλη να λάβουν πρόσθετα μονομερή μέτρα διασφάλισης.

(3) Λαμβάνοντας υπόψη αυτή την κατάσταση, στις 4 Δεκεμβρίου 2000, το Συμβούλιο κάλεσε την Επιτροπή να ζητήσει από την επιστημονική συντονιστική επιτροπή (ΕΣΕ) την αξιολόγηση των μονομερών, προσωρινών μέτρων διασφάλισης που έχουν λάβει ορισμένα κράτη μέλη και να προβεί στις κατάλληλες ενέργειες.

(4) Η ΕΣΕ εξέδωσε στις 12 Ιανουαρίου 2001 γνώμη σχετικά με "τα ερωτήματα που υπέβαλαν οι υπηρεσίες της Ευρωπαϊκής Επιτροπής ανταποκρινόμενες στο αίτημα του Συμβουλίου των Υπουργών Γεωργίας, της 4ης Δεκεμβρίου 2000, σχετικά με την ασφάλεια από άποψη ΣΕΒ ορισμένων ιστών και ορισμένων προϊόντων που προέρχονται από ζώα". Στη γνώμη αυτή εξετάζεται η ασφάλεια των προϊόντων υδρόλυσης πρωτεϊνών που προέρχονται από ζωικό υλικό, πλην δορών και δερμάτων. Προκειμένου να συνεκτιμηθεί αυτή η επιστημονική γνώμη στο πλαίσιο της απόφασης 2000/766/ΕΚ, είναι αναγκαίο να καθοριστούν προδιαγραφές για την παραγωγή προϊόντων υδρόλυσης πρωτεϊνών.

(5) Ασάφειες όσον αφορά την εφαρμογή τον άρθρου 2 της απόφασης 2001/9/ΕΚ έχουν δημιουργήσει δυσκολίες στην εφαρμογή των διατάξεών του. Επομένως, πρέπει να διασαφηνιστούν οι διατάξεις του εν λόγω άρθρου και να τροποποιηθεί ανάλογα το άρθρο 1.

(6) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η απόφαση 2001/9/ΕΚ τροποποιείται ως εξής:

1. Στις παραγράφους 1, 2 και 3 του άρθρου 1, οι λέξεις "σε ζώα" αντικαθίστανται από τη φράση "σε εκτρεφόμενα ζώα που αναφέρονται στο άρθρο 2 παράγραφος 1 της απόφασης 2000/766/ΕΚ".

2. Το άρθρο 2 αντικαθίσταται ως εξής:

"Άρθρο 2

Τα κράτη μέλη εξασφαλίζουν ότι ζωοτροφές, συμπεριλαμβανομένων των τροφών για ζώα συντροφιάς, οι οποίες προορίζονται για ζώα πλην των εκτρεφόμενων ζώων, που αναφέρονται στο άρθρο 2 παράγραφος 1 της απόφασης 2000/766/ΕΚ, και οι οποίες περιέχουν επεξεργασμένες ζωικές πρωτεΐνες, όπως ορίζονται στην εν λόγω απόφαση, δεν επιτρέπεται να παράγονται σε μονάδες στις οποίες παράγονται τροφές για εκτρεφόμενα ζώα.

Ωστόσο, ζωοτροφές που παράγονται χωρίς τη χρήση άλλων επεξεργασμένων ζωικών πρωτεϊνών, εκτός από ιχθυάλευρα, όξινο φωσφορικό ασβέστιο και προϊόντα υδρόλυσης πρωτεϊνών, μπορούν να παράγονται σε μονάδες παραγωγής ζωοτροφών για εκτρεφόμενα ζώα, πλην των μηρυκαστικών, σύμφωνα με το παράρτημα Ι σημείο 6, το παράρτημα ΙΙ σημείο 3 και το παράρτημα ΙΙΙ σημείο 2, κατά περίπτωση."

3. Το σημείο 1 του παραρτήματος ΙΙΙ αντικαθίσταται ως εξής:

"1. Προϊόντα υδρόλυσης πρωτεϊνών που προέρχονται από ιχθύες, πτερά, δορές και δέρματα:

- παράγονται σε μονάδα επεξεργασίας που παράγει μόνο προϊόντα υδρόλυσης πρωτεϊνών, που είναι εγκεκριμένη για το σκοπό αυτό από την αρμόδια αρχή σύμφωνα με το άρθρο 5 παράγραφος 2 της οδηγίας 90/667/ΕΟΚ·

- έχουν μοριακό βάρος μικρότερο από 10000 dalton, όπως διαπιστώνεται από τη δειγματοληψία μετά τη μεταποίηση.

Επίσης, προϊόντα υδρόλυσης πρωτεϊνών από δορές και δέρματα που:

- προέρχονται από δορές και δέρματα που λαμβάνονται από ζώα που έχουν σφαγεί σε σφαγείο και τα πτώματα των οποίων κρίθηκαν κατάλληλα για να καταναλωθούν από τον άνθρωπο ύστερα από έλεγχο πριν και μετά από τη σφαγή·

- παράγονται με μέθοδο παραγωγής, η οποία περιλαμβάνει τα κατάλληλα μέτρα για τον περιορισμό στο ελάχιστο της μόλυνσης των δορών και των δερμάτων, προετοιμασία της πρώτης ύλης με εμβάπτιση σε άλμη, εμβάπτιση σε ασβέστη και εντατική πλύση, ακολουθούμενη από έκθεση του υλικού σε pH > 11 για διάστημα μεγαλύτερο των τριών ωρών σε θερμοκρασία μεγαλύτερη των 80° C και ακολουθούμενη από θερμική κατεργασία σε θερμοκρασία μεγαλύτερη των 140° C επί 30 λεπτά, σε πίεση μεγαλύτερη των 3,6 bar ή με ισοδύναμη μέθοδο παραγωγής εγκεκριμένη σύμφωνα με τη διαδικασία του άρθρου 17 της οδηγίας 89/662/ΕΟΚ."

4. Στον τίτλο του πιστοποιητικού υγείας που ορίζεται στο παράρτημα IV διαγράφονται οι λέξεις "από δορές και δέρματα".

Άρθρο 2

Η παρούσα απόφαση αρχίζει να ισχύει από την 1η Μαρτίου 2001.

Άρθρο 3

Η παρούσα απόφαση απευθύνεται στα κράτη μέλη.

Βρυξέλλες, 27 Φεβρουαρίου 2001.

Για την Επιτροπή

David Byrne

Μέλος της Επιτροπής

(1) ΕΕ L 395 της 30.12.1989, σ. 13.

(2) ΕΕ L 62 της 15.3.1993, σ. 49.

(3) ΕΕ L 224 της 18.8.1990, σ. 29.

(4) ΕΕ L 62 της 15.3.1993, σ. 49.

(5) ΕΕ L 24 της 30.1.1998, σ. 9.

(6) ΕΕ L 306 της 7.12.2000, σ. 32.